DA Den Europæiske Unions Tidende CE 84/435

(2004/C 84 E/0507)

SKRIFTLIG FORESPØRGSEL E-0604/04

af Saïd El Khadraoui (PSE) til Kommissionen

(27. februar 2004)

Om: Salg af fødevarer med overskredet udløbsdato

I Belgien sælger nogle supermarkeder fødevarer, hvor udløbsdatoen er overskredet. Hvis der på produktet er anført »mindst holdbar til«, er dette ikke forbudt. Er der anført »bør anvendes inden« er det forbudt.

Har Kommissionen til hensigt at indføre et forbud mod salg af udløbne fødevarer?

Kan den i bekræftende fald oplyse hvornår, og kan den give yderligere oplysninger herom?

I benægtende fald: Hvorfor ikke?

Mener Kommissionen, at forskellen mellem »mindst holdbar til« og »bør anvendes inden« kan opretholdes? Hvad mener Kommissionen om muligheden af kun at anføre én tekst og at forbyde salg af fødevarer med overskredet udløbsdato?

Samlet svar

afgivet på Kommissionens vegne af David Byrne

på skriftlige forespørgsler E-0603/04 og E-0604/04

(25. marts 2004)

De generelle principper i fødevarelovgivningen er anført i Europa-Parlamentets og Rådets forordning (EF) nr. 178/2002 af 28. januar 2002 (1). Det fastsættes især, at fødevarer ikke må markedsføres, hvis de er farlige, hvilket vil sige sundhedsskadelige eller uegnede til menneskeføde.

Fremgangsmåden med udsalg af fødevarer til nedsat pris skal foregå under hensyntagen til dette princip og i overensstemmelse med de gældende lovgivningers forskrifter, især om fødevarehygiejne og -mærkning. Kommissionen kan ikke se, hvorfor man skulle forbyde salg af restvarer af princip.

De kompetente nationale myndigheder har ansvaret for at kontrollere, at den relevante lovgivning overholdes.

Med baggrund i de potentielle risici ved denne fremgangsmåde, som det ærede medlem beskriver, vurderer Kommissionen ligeledes, at det kunne retfærdiggøres at underlægge den særlige betingelser, især vedrørende forbrugeroplysning på salgsstederne.

Under anvendelse af nærhedsprincippet kan medlemsstaterne fastsætte disse betingelser og kræve dem overholdt.

For så vidt angår fødevarer med overskredet udløbsdato, skelnes der mellem begreberne »bør anvendes inden« og »mindst holdbar til« som fastsat i fællesskabslovgivningen (2).

Datoen for »mindst holdbar til« eller, i tilfælde af fødevarer, som i mikrobiologisk henseende er meget letfordærvelige, datoen, som en vare »bør anvendes inden«, skal i alle tilfælde oplyses til forbrugeren.

Datoen for fødevarers mindste holdbarhed er den dato, til og med hvilken den pågældende vare bevarer sine specifikke egenskaber under de rette opbevaringsforhold. Fødevarer må derfor anvendes og sælges efter denne dato, hvis forbrugeren kan kontrollere datoen og bestemme sig for at købe varen eller ej. Denne dato er anført efter betegnelsen »Bør anvendes inden …« eller »Sidste anvendelsesdato …«.

Sidste anvendelsesdato, som bruges i forbindelse med fødevarer, som i mikrobiologisk henseende er meget letfordærvelige, er den dato, efter hvilken varen ikke må anvendes eller sælges, fordi den kan udgøre en mikrobiologisk risiko eller føre til organoleptiske forandringer. Denne dato er anført efter betegnelsen »Sidste anvendelsesdato …«.

Kommissionen vurderer, at det for at undgå enhver risiko for, at forbrugeren tager fejl, er nødvendigt fortsat at skelne mellem fødevarer med lang holdbarhed, i visse tilfælde op til flere år, og produkter, som skal anvendes med det samme.

Kommissionen vil dog i forbindelse med fremtidige udviklinger og reformer, som den måtte foreslå inden for fødevaremærkning, undersøge nødvendigheden af og muligheden for at afklare betydningen af datooplysningerne på fødevareetiketter.

(1) Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed, EFT L 31 af 1.2.2002.

(2) Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler, EFT L 109 af 6.5.2000. Senest ændret ved Europa-Parlamentets og Rådets direktiv 2003/89/EF af 10. november 2003, EUT L 308 af 25.11.2003.